ชาวยะลาจับจั๊กจั่นขายสร้างรายได้ช่วงหน้าร้อน - ทำเมนูเด็ด รับประทานในครอบครัว
เมื่อเข้าสู่หน้าร้อน ก็ได้เวลาที่จั๊กจั่นจำนวนมาก ที่มาเกาะอยู่ตามต้นไม้ใหญ่ ที่สวนขวัญเมืองยะลา พากันส่งเสียงร้องระงมดังทั่ว  ซึ่งฤดูจั๊กจั่นก็จะเกิดขึ้นปีละครั้ง ในช่วงระหว่างเดือนกุมภาพันธ์ถึงเดือนมีนาคม ทำให้บรรดาชาวบ้านที่ชื่นชอบการรับประทานจั๊กจั่น ต่างนำไฟฉาย พร้อมกับขวดใส่น้ำออกมาจับจั๊กจั่นตามต้นไม้ใหญ่ในช่วงค่ำคืนของทุกวันชาวบ้านบอกว่าชอบกินมาก เป็นเมนูสุดยอดอร่อย ที่จะมีให้กินปีละครั้ง  ไม่ว่าจะนำไปผัดกระเทียมพริกไทย ผัดกระเพรา ทอดใส่ซอส ก็อร่อยทุกเมนู  พอช่วง 6 โมงกว่าๆ จั๊กจั่นเริ่มร้อง สักทุ่มสองทุ่มก็จะออกมาหาจั๊กจั่นแล้ว ได้มากบ้างน้อยบ้าง 30-50 ตัวก็นำไปผัดได้ บางวันโชคดีหน่อยได้เป็น 100 ตัว เหลือจากกินก็จะขายให้คนที่ชอบกินด้วย ส่วนวิธีจับนั้น ก็ไม่ยากต้องขยันเดินหาหน่อย เดินส่องไฟไปตามต้นไม้ใหญ่ พอเห็นก็ใช้มือจับได้เลย โดยนำจั๊กจั่น มาใส่ในขวดแช่น้ำที่เตรียมไว้ไม่ให้จั๊กจั่นดำ เมื่อหาได้มากพอแล้ว ก็จะกลับบ้าน นำจั๊กจั่นไปล้างให้สะอาดก่อน ใส่ช่องฟิสไว้ พอตอนเช้าก็จะนำมาผัดทานตามเมนูที่ชอบ           ซึ่งนอกจากชาวบ้าน ที่จะจับไปกินเป็นหลักแล้ว ก็ยังมีเด็ก ๆ ที่มาช่วยยาย หาจั๊กจั่น จับจั๊กจั่น เพื่อนำไปขายเป็นรายได้ด้วย  ส่วนราคาขายก็ตัวละ 2 บาท ซึ่งจะมาจับทุกวันในช่วงฤดูจั๊กจั่น ได้ทุกวัน ตั้งแต่วันละ ไม่ถึงร้อยจนถึง 130 ตัว ทำให้มีรายได้เสริม วันละ 100-200 บาท ให้กับครอบครัว สำหรับวิธีหา ก็เหมือนกัน จะใช้ไฟฉาย ส่องไปที่ต้นไม้ใหญ่ บริเวณโคนต้น ลำต้น ซึ่งจักจั่นจะเดินขึ้นจากรูดิน มาเกาะที่ต้นไม้เพื่อลอกคราบ เมื่อจับได้แล้ว ก็จะนำจั๊กจั่นไปแช่น้ำในขวดพลาสติก ที่ได้เตรียมมา เพื่อให้เขี้ยวหลุด เมื่อจะขายก็จะเทน้ำออก และนับตัวขาย